《次韵谢河内张明府来访》
元代·方回

此老良高谊，能来问故侯。
人清严濑水，家住沁园州。
兀坐元无事，閒谈幸少留。
重逢定何日，归梦在瓜畴。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。